Document ID: 32004D0845

Kommissionens beslutning
af 12. november 2004
om tilladelse til markedsføring af mælkebaserede drikkevarer tilsat phytosteroler/phytostanoler som nye levnedsmidler eller nye levnedsmiddelingredienser i henhold til Europa-Parlamentets og Rådets forordning (EF) nr. 258/97
(meddelt under nummer K(2004) 4289)
(Kun den engelske udgave er autentisk)
(2004/845/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser [1], særlig artikel 7, og
ud fra følgende betragtninger:
(1) Novartis (nu: Forbes Medi-Tech Inc.) indgav den 7. september 2000 en ansøgning til de kompetente myndigheder i Belgien om tilladelse til at markedsføre mælkebaserede drikkevarer tilsat phytosteroler som et nyt levnedsmiddel eller en ny levnedsmiddelingrediens.
(2) De kompetente belgiske myndigheder afgav den 30. marts 2001 den første vurderingsrapport.
(3) I deres første vurderingsrapport konkluderede de kompetente belgiske myndigheder, at der krævedes yderligere vurdering.
(4) Kommissionen fremsendte den første vurderingsrapport til medlemsstaterne den 27. april 2001.
(5) Den Videnskabelige Komité for Levnedsmidler bekræftede i sin udtalelse af 26. september 2002 om en generel oversigt over virkningerne på lang sigt af indtag af forhøjede niveauer af phytosteroler fra flere kilder i kosten, navnlig virkningerne for β-caroten, at der ikke forelå dokumentation for yderligere gavnlige virkninger ved indtag på over 3 g pr. dag, at høje indtag kunne have uønskede virkninger, og at det derfor var fornuftigt at undgå indtag af plantesterol på over 3 g pr. dag. Dertil kommer, at Den Europæiske Fødevaresikkerhedsautoritets panel for diætetiske produkter, ernæring og allergier i sin udtalelse af 25. november 2003 om en anmodning fra Kommissionen vedrørende en ansøgning fra Forbes Medi-Tech om godkendelse som et nyt levnedsmiddel af mælkebaserede drikkevarer, der indeholder plantesteroler, for den pågældende ansøgnings vedkommende tilsluttede sig Den Videnskabelige Komité for Levnedsmidlers udtalelse af 5. marts 2003 om ansøgninger om godkendelse af diverse fødevarer beriget med plantesteroler, hvor den konkluderede, at tilsætning af phytosteroler ikke udgør nogen risiko, forudsat at det daglige forbrug ikke overstiger 3 g.
(6) Ved Kommissionens forordning (EF) nr. 608/2004 [2] om mærkning af fødevarer og fødevareingredienser tilsat phytostanolestere sikres det, at forbrugerne får de oplysninger, der er nødvendige for at undgå for stort indtag af tilsatte phytosteroler/phytostanoler.
(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Fødevarer og fødevareingredienser, jf. bilag 1, tilsat phytosteroler/phytostanoler som anført i bilag 2, i det følgende benævnt produkterne, kan markedsføres i Fællesskabet.
Artikel 2
Produkterne skal frembydes til salg på en måde, så de let kan opdeles i portioner, der indeholder højst 3 g (ved én portion pr. dag) eller højst 1 g (ved tre portioner pr. dag) tilsatte phytosteroler/phytostanoler.
Mængden af tilsatte phytosteroler/phytostanoler må i en beholder med drikkevarer ikke overstige 3 g.
Artikel 3
Denne beslutning er rettet til Forbes Medi-Tech Inc., 750 West Pender Street, Vancouver B.C. V6C 2T8, Canada.
Udfærdiget i Bruxelles, den 12. november 2004.

Labels: 12
9
15